Eric Idle

Eric Idle (s. 29. maaliskuuta 1943 South Shields, Englanti) on brittiläinen näyttelijä, ohjaaja, käsikirjoittaja ja muusikko. Hänet tunnetaan parhaiten Monty Python -komediaryhmän jäsenenä. Idle asuu nykyään Yhdysvalloissa, Los Angelesissa toisen vaimonsa Tania Kosevichin ja tyttärensä Lilyn (s. 1990) kanssa.

Elämäkerta 
Eric Idle syntyi South Shieldsissä, Koillis-Englannissa. Hänen isänsä palveli Englannin ilmavoimissa ja selvisi sodasta, mutta kuoli onnettomuudessa vuonna 1945. Isän kuoleman jälkeen Ericin äiti joutui lähettämään hänet sisäoppilaitokseen taloudellisten vaikeuksien vuoksi. Idle opiskeli englantia Cambridgen yliopistossa. Hän oli mukana yliopiston teatteriryhmässä Cambridge University Footlights Dramatic Club, johon kuuluivat myös tulevat pythonkollegat John Cleese ja Graham Chapman. Hän oli teatteriryhmän puheenjohtaja vuonna 1965 ja oli ensimmäinen, joka salli naisten liittymisen ryhmään. 

Vuosina 1967–1969 Idle esiintyi lastenohjelmassa Do Not Adjust Your Set, jossa hänen kanssaan näyttelivät myös tulevat Pythonit Terry Jones sekä Michael Palin. Animaatiot sarjaan teki Terry Gilliam, joka hoiti saman roolin myös Pythonissa.

Idle oli Monty Python -koomikkoryhmän perustajajäsen ja esiintyi sen televisiosarjassa Monty Pythonin lentävä sirkus (1969–1974). Ryhmä on tehnyt lisäksi neljä elokuvaa sekä lukemattoman määrän oheistuotteita äänitteistä ja kirjoista videopeleihin.

Vuonna 2018 julkaistiin Idlen omaelämäkerta Always Look on the Bright Side of Life – A Sortabiography (ISBN 9781474610278).

Aiheesta muualla 

 

Englantilaiset näyttelijät
Brittiläiset koomikot
Monty Python -ryhmän jäsenet
Grammy-palkinnon saajat
Vuonna 1943 syntyneet
Elävät henkilöt